Sé munur á uppsetningu texta hér að neðan og í PDF skjali gildir PDF skjalið . 1366 / 2019 um meðhöndlun úrgangs í Grímsnes - og Grafningshreppi . Gildissvið . Samþykkt þessi gildir um meðhöndlun úrgangs , þ.m.t. hirðu , söfnun og förgun úrgangs , í Grímsnes ‑ og Grafningshreppi . Um meðhöndlun úrgangs í Grímsnes - og Grafningshreppi fer samkvæmt þessari samþykkt , lögum nr. 55 / 2003 um meðhöndlun úrgangs , lögum nr. 7 / 1998 um hollustuhætti og mengunarvarnir , reglugerð nr. 737 / 2003 um meðhöndlun úrgangs og öðrum reglugerðum settum með stoð í framangreindum lögum . Markmið . Markmið samþykktarinnar er : að lágmarka það úrgangsmagn sem fer til förgunar með því að auka endurvinnslu og endurnýtingu úrgangs , að lágmarka kostnað samfélagsins við meðhöndlun úrgangs , að kostnaður vegna úrgangs greiðist af þeim sem úrganginum veldur . Aðkomustaður : Svæði sem söfnunartæki á auðvelt með að komast að til að athafna sig við söfnun úrgangs úr ílátum viðkomandi íbúðarhúsnæðis . Sé aðgengi eða heimreið að íbúðarhúsi ekki aksturshæf færist aðkomustaður söfnunartækis í samræmi við það . Annar úrgangur : Annar úrgangur en sá sem flokkast sem heimilisúrgangur eða rekstrarúrgangur . Blátunna : Ílát , með bláu loki , undir endurvinnanlegan heimilisúrgang , annan en garðaúrgang og timbur . Sveitarfélagið auglýsir sérstaklega hvaða úrgang má setja í blátunnu . Brúntunna : Ílát , með brúnu loki , undir lífrænan heimilisúrgang . Sveitarfélagið auglýsir sérstaklega hvaða úrgang má setja í brúntunnu . Grátunna : Ílát , með gráu loki , undir annan heimilisúrgang en þann sem flokkast í blátunnu , brúntunnu eða græntunnu , þó ekki garðaúrgang , timbur eða spilliefni . Græntunna : Ílát , með grænu loki , undir endurvinnanlegan heimilisúrgang , annan en garðaúrgang og timbur . Sveitarfélagið auglýsir sérstaklega hvaða úrgang má setja í græntunnu . Heimilisúrgangur : Úrgangur frá heimilum , t.d. matarleifar , pappír , pappi , plast , garðaúrgangur , gler , timbur , málmar og sams konar leifar frá rekstraraðilum o.þ.h . Húsráðandi : Eigandi eða umráðandi viðkomandi fasteignar . Ílát : Móttökuílát undir úrgang . Ílát til heimilisnota eru í stærðunum 120 l , 240 l , 660 l og 1.100 l . Önnur ílát eru opnir eða lokaðir gámar í stærðum frá 2 m³ upp í 36 m³ . Meðhöndlun úrgangs : Söfnun , geymsla , böggun , flokkun , flutningur , endurnotkun , endurnýting , pökkun og förgun úrgangs , þ.m.t. eftirlit með slíkri starfsemi og umsjón með förgunarstöðum eftir að þeim hefur verið lokað . Rekstraraðili : Einstaklingur eða lögaðili sem ber ábyrgð á viðkomandi atvinnurekstri . Rekstrarúrgangur : Úrgangur frá framleiðslu , þjónustu , verslun og öðrum rekstri , annar en heimilisúrgangur . Spilliefni : Úrgangur sem inniheldur efni sem haft geta mengandi eða óæskileg áhrif á umhverfið hvort sem þau eru óblönduð eða hluti af öðrum efnum , vörum eða umbúðum sem komist hafa í snertingu við spilliefni og skráð eru á lista í reglugerð um úrgang , sbr. 43. gr. laga nr. 55 / 2003 um meðhöndlun úrgangs . Söfnunarleið : Vegur sem söfnunartæki ekur til þess að safna úrgangi . Söfnunarstöð ( gámastöð ) : Staður og aðstaða þar sem tekið er við úrgangi frá almenningi og / eða smærri fyrirtækjum . Þaðan fer hann til endurnotkunar , endurnýtingar eða er fluttur til móttökustöðvar . Söfnunartæki : Ökutæki sem notað er til söfnunar úrgangs úr ílátum . Þjónustuaðili : Einstaklingur eða lögaðili , annar en þjónustuverktaki , sem hefur starfsleyfi til söfnunar og meðhöndlunar úrgangs . Þjónustuverktaki : Einstaklingur eða lögaðili sem sveitarstjórn hefur falið framkvæmd á tilteknum þáttum meðhöndlunar úrgangs . Fyrirkomulag sorphirðu . Meðhöndlun úrgangs fer fram undir yfirstjórn sveitarstjórnar og er háð eftirliti heilbrigðisnefndar Suðurlands eða Umhverfisstofnunar eftir því sem við á í samræmi við 4. gr. laga nr. 55 / 2003 , um meðhöndlun úrgangs . Söfnun úrgangs frá íbúðarhúsnæði fer fram í samræmi við útgefið sorphirðudagatal , en söfnun frá frístundahúsnæði og atvinnuhúsnæði fer fram að höfðu samráði við eigendur , umráðamenn eða hagsmunasamtök . Sveitarstjórn er heimilt að fela öðrum framkvæmd með tilteknum þáttum meðhöndlunar úrgangs . Viðkomandi skal hafa starfsleyfi heilbrigðisnefndar eða Umhverfisstofnunar eftir því sem við á . Skyldur íbúa , húsráðenda , rekstraraðila og landeigenda . Íbúum , húsráðendum , rekstraraðilum og landeigendum í sveitarfélaginu ber að fara eftir þeim reglum sem sveitarfélagið setur um meðhöndlun úrgangs . Úrgang sem samþykktin nær til má einungis meðhöndla í samræmi við gildandi lög , reglugerðir og kröfur sveitarfélagsins . Sérhverjum húsráðanda í sveitarfélaginu , hvort sem um er að ræða húsráðanda íbúðar - , frístunda - eða atvinnuhúsnæðis , er skylt að endurnota eða flokka og endurnýta úrgang eins og kostur er , hvort sem slíkum úrgangi er safnað við húsnæði skv. 6. - 8. gr. eða skilað til söfnunarstöðvar skv. 10. gr . Setja skal allan úrgang sem safnað er við húsnæði í viðeigandi ílát , sbr. 6. - 8. gr . Að öðrum kosti er þjónustuverktaka og þjónustuaðila heimilt að skilja hann eftir . Flokkaður úrgangur skal meðhöndlaður þannig að hann blandist ekki öðrum úrgangsflokkum . Flokkaðan úrgang skal geyma og meðhöndla þannig að gæði hans við væntanlega endurnýtingu skerðist sem minnst . Úrgang sem getur fokið skal geyma þannig að hann fjúki ekki . Meðhöndlun úrgangs má ekki valda lyktaróþægindum , draga til sín meindýr eða skapa hreinlætisvandamál . Óheimilt er að skilja eftir eða geyma rusl , garðaúrgang eða annan úrgang á víðavangi , götum , gangstígum , við sorpgáma eða á opnum svæðum í sveitarfélaginu . Sama á við um númerslausar bifreiðar , vélar , báta og önnur tæki . Glerbrotum og öðrum oddhvössum hlutum , sem hætta er á að skaði þá sem meðhöndla úrgang eða sorpílát , skal pakkað inn eða gengið frá þeim á annan tryggilegan hátt . Söfnun úrgangs frá íbúðarhúsnæði . Öll íbúðarhús í sveitarfélaginu skulu búin grunneiningu íláta sem sveitarfélagið leggur til . Stærð grunneiningar er 240 l blátunna , 240 l brúntunna , 240 l grátunna og 240 l græntunna . Í þessi ílát má aðeins setja heimilisúrgang , en þó ekki garðaúrgang og timbur . Óheimilt er að setja spilliefni í ílátin . Sé fyrirséð að ílátin yfirfyllist getur húsráðandi óskað eftir stærri eða fleiri ílátum . Einnig getur hann farið með umframmagn heimilisúrgangs á söfnunarstöð sveitarfélagsins , sbr. 10. gr . Staðsetning íláta má að hámarki vera 20 m frá aðkomustað söfnunartækis við íbúðarhúsnæði . Húsráðandi skal gæta þess að ílát séu hrein , vel við haldið og að ekki sé hætta á að þau fjúki . Festingar íláta mega ekki hamla losun þeirra . Gott aðgengi skal vera að ílátunum og skal húsráðandi moka snjó frá þeim ef þörf krefur vegna söfnunar . Garðaúrgangi , timbri , spilliefnum og öðrum úrgangi frá íbúðarhúsnæði skal skila til söfnunarstöðvar sveitarfélagsins , sbr. 10. gr . Einnig má semja við þjónustuverktaka um ílát og þjónustu fyrir slíkan úrgang . Söfnun úrgangs frá frístundahúsnæði . Húsráðanda frístundahúss er ekki skylt að hafa grunneiningu íláta en getur óskað eftir því að sveitarfélagið leggi hana til á kostnað húsráðanda . Samkomulag um slíka grunneiningu skal gert milli húsráðanda frístundahúsnæðis og þjónustuverktaka . Stærð grunneiningar er 240 l blátunna , 240 l brúntunna , 240 l grátunna og 240 l græntunna . Húsráðendum frístundahúsa er skylt að flokka úrgang í samræmi við ákvæði 2. mgr. 5. gr. og er heimilt að sameinast um ílát . Í þessi ílát má aðeins setja heimilisúrgang , en þó ekki garðaúrgang eða timbur . Óheimilt er að setja spilliefni í ílátin . Sé fyrirséð að ílátin yfirfyllist getur húsráðandi óskað eftir stærri eða fleiri ílátum . Einnig getur hann farið með umframmagn heimilisúrgangs á söfnunarstöð sveitarfélagsins , sbr. 10. gr . Húsráðandi frístundahúss sem ekki hefur grunneiningu íláta skal skila heimilisúrgangi til söfnunarstöðvar sveitarfélagsins , sbr. 10. gr . Staðsetning íláta má að hámarki vera 200 m frá söfnunarleið söfnunartækis . Aðgengi að ílátum skal henta söfnunartækjum og skal húsráðandi gæta þess að ílát séu hrein , vel við haldið og að ekki sé hætta á að þau fjúki . Festingar íláta mega ekki hamla losun þeirra . Gott aðgengi skal vera að ílátunum og skal húsráðandi moka snjó frá þeim ef þörf krefur vegna söfnunar . Garðaúrgangi , timbri , spilliefnum og öðrum úrgangi frá frístundahúsnæði skal skila til söfnunarstöðvar sveitarfélagsins , sbr. 10. gr . Einnig má semja við þjónustuverktaka um ílát og þjónustu fyrir slíkan úrgang . Söfnun úrgangs frá atvinnuhúsnæði . Rekstraraðila er ekki skylt að hafa grunneiningu íláta en getur óskað eftir því að sveitarfélagið leggi hana til á kostnað rekstraraðila . Samkomulag um slíka grunneiningu skal gert milli rekstraraðila annars vegar og þjónustuverktaka eða þjónustuaðila hins vegar . Stærð grunneiningar er 240 l blátunna , 240 l brúntunna , 240 l grátunna og 240 l græntunna . Rekstraraðila er skylt að flokka úrgang í samræmi við ákvæði 2. mgr. 5. gr . Í ílátin má aðeins setja heimilisúrgang , en þó ekki garðaúrgang eða timbur . Óheimilt er að setja spilliefni í ílátin . Sé fyrirséð að ílátin yfirfyllist getur rekstraraðili óskað eftir stærri eða fleiri ílátum . Einnig getur hann farið með umframmagn heimilisúrgangs á söfnunarstöð sveitarfélagsins , sbr. 10. gr . Rekstraraðili sem ekki hefur grunneiningu íláta skal skila heimilisúrgangi til söfnunarstöðvar sveitarfélagsins , sbr. 10. gr . Staðsetning íláta má að hámarki vera 200 m frá söfnunarleið söfnunartækis . Aðgengi að ílátum skal henta söfnunartækjum og skal rekstraraðili gæta þess að ílát séu hrein , vel við haldið og að ekki sé hætta á að þau fjúki . Festingar íláta mega ekki hamla losun þeirra . Gott aðgengi skal vera að ílátunum og moka skal snjó frá þeim ef þörf krefur vegna söfnunar . Rekstrarúrgangi , garðaúrgangi , timbri , spilliefnum og öðrum úrgangi frá atvinnustarfsemi skal skila til söfnunarstöðvar sveitarfélagsins skv. 10. gr. eða móttökustöðvar . Einnig má semja við þjónustuverktaka eða þjónustuaðila um ílát og þjónustu fyrir slíkan úrgang . Þjónustuaðilar . Sveitarstjórn gerir sérstaka samþykkt um samskipti þjónustuaðila og sveitarfélagsins sem fjallar um verklag og tilhögun valkvæðrar þjónustu . Móttaka úrgangs á söfnunarstöð . Tekið er á móti úrgangi sem fellur til í sveitarfélaginu á söfnunarstöð . Úrgangur sem skilað er til söfnunarstöðvar skal flokkaður samkvæmt flokkunarreglum sveitarfélagsins . Spilliefni , svo sem úrgangsolía og úrgangsvökvar , skulu aðskilin frá öðrum úrgangsflokkum og uppfylla skilyrði reglugerðar nr. 806 / 1999 um spilliefni . Í gjaldskrá fyrir meðhöndlun úrgangs , sbr. 11. gr. , eru nánar tilgreindir þeir úrgangsflokkar sem tekið er á móti og það gjald sem tekið er fyrir móttöku og meðhöndlun hvers flokks um sig . Slík gjöld skulu innheimt við móttöku annarra úrgangsflokka en almenns heimilisúrgangs sem safnað er af sveitarfélaginu eða þjónustuverktaka . Heimilt er að undanþiggja gjaldskyldu minni háttar magn tiltekins heimilisúrgangs sem komið er með til söfnunarstöðvar . Ávallt skal tekið gjald fyrir allan rekstrarúrgang . Söfnunarstöð er mönnuð og hefur ákveðinn auglýstan afgreiðslutíma . Sveitarstjórn innheimtir gjald fyrir alla meðhöndlun úrgangs í samræmi við 1. mgr. 23. gr. laga nr. 55 / 2003 um meðhöndlun úrgangs . Þá er sveitarstjórn heimilt skv. 2. mgr. 23. gr. laga nr. 55 / 2003 að innheimta gjald fyrir tengda starfsemi sem samræmist markmiðum laganna , svo sem þróun nýrrar tækni við meðhöndlun úrgangs , rannsóknir , fræðslu og kynningarmál . Gjöldin skulu ákvörðuð og innheimt samkvæmt gjaldskrá sem sett er skv. 4. mgr. 23. gr. laga nr. 55 / 2003 um meðhöndlun úrgangs , sbr. einnig 59. gr. laga nr. 7 / 1998 um hollustuhætti og mengunarvarnir . Gjöld í hverjum flokki skulu vera sem næst meðalraunkostnaði við þá þjónustu sem veitt er , en þó aldrei hærri en sem nemur þeim kostnaði sem fellur til í sveitarfélaginu við meðhöndlun úrgangs , veitta þjónustu , framkvæmd eftirlits með einstökum þáttum og tengda starfsemi , sbr. 3. mgr. 23. gr. laga nr. 55 / 2003 , um meðhöndlun úrgangs . Gjöld skulu lögð á hverja fasteign , frístundahús og rekstraraðila sem nýtur þjónustu samkvæmt þessari samþykkt . Heimilt er að miða gjöld við magn úrgangs , gerð úrgangs , losunartíðni , frágang úrgangs og aðra þætti sem áhrif hafa á kostnað við meðhöndlun úrgangs viðkomandi aðila samkvæmt mati sveitarfélagsins eða samkomulagi við viðkomandi . Sveitarfélagið skal láta birta gjaldskrána í B-deild Stjórnartíðinda og skal í gjaldskránni vísað til þessarar samþykktar . Kvörtunum vegna meðhöndlunar úrgangs skal komið á framfæri við skrifstofu Grímsnes - og Grafningshrepps eða Heilbrigðiseftirlit Suðurlands . Stjórnvaldsákvarðanir sem teknar eru á grundvelli þessarar samþykktar eru kæranlegar til úrskurðarnefndar umhverfis - og auðlindamála í samræmi við 1. mgr. 67. gr. laga nr. 55 / 2003 um meðhöndlun úrgangs . Viðurlög . Með brot á samþykkt þessari skal farið samkvæmt ákvæðum 67. og 68. gr. laga nr. 7 / 1998 um hollustuhætti og mengunarvarnir og 68. gr. laga nr. 55 / 2003 um meðhöndlun úrgangs . Lagastoð og gildistaka . Samþykkt þessi er sett samkvæmt ákvæðum 2. mgr. 8. gr. laga nr. 55 / 2003 um meðhöndlun úrgangs , sbr. ákvæði 59. gr. laga um hollustuhætti og mengunarvarnir nr. 7 / 1998 , og öðlast þegar gildi . Frá sama tíma fellur úr gildi samþykkt nr. 36 / 2010 um meðhöndlun úrgangs í Grímsnes - og Grafningshreppi . Umhverfis - og auðlindaráðuneytinu , 20. desember 2019 .